যুক্তরাষ্ট্রের চেতনা আর মূল্যবোধ পরিপন্থী কর্মকাণ্ডে জড়িয়ে পড়ছেন প্রেসিডেন্ট ডোনাল্ড ট্রাম্প। আর এই অভিযোগে রাজপথে বিক্ষোভ করেছে লাখো আমেরিকান। সোমবার ছিল ‘প্রেসিডেন্ট ডে’, এই দিনটি উপলক্ষেও লাখো আমেরিকান রাজপথে নামেন ‘নট মাই প্রেসিডেন্ট’স ডে’ ব্যানারে। নিউইয়র্কসহ ৪৬ শহরে একযোগে এ বিক্ষোভ হয়। নিউইয়র্ক সিটির ম্যানহাটানে ডোনাল্ড ট্রাম্পের মালিকানাধীন ট্রাম্প টাওয়ারের সামনে প্রধান কর্মসূচিতে অংশগ্রহণকারী অনেকের হাতেই ছিল ট্রাম্পকে অভিশংসনের পোস্টার। অর্থাত্ দায়িত্ব গ্রহণের ঠিক এক মাসের মাথায়ই এই প্রেসিডেন্টের ব্যাপারে বিতশ্রদ্ধ হয়ে উঠেছেন আমেরিকানরা। এর আগের দিন অর্থাত্ রবিবার নিউইয়র্ক সিটির টাইমস স্কোয়ারে ট্রাম্পের মুসলিম বিদ্বেষমূলক কর্মকাণ্ডের বিরুদ্ধে অভিনব আরেকটি কর্মসূচি পালিত হয় ‘টু-ডে আই এ্যাম মুসলিম টু’ (আজ আমিও মুসলমান) ব্যানারে। সামাজিক যোগাযোগ মাধ্যমে ঘোষিত গত এ কর্মসূচিতে সব ধর্ম-বর্ণ আর জাতিগোষ্ঠীর আমেরিকানরা জড়ো হয়ে মুসলমানদের সঙ্গে সংহতি প্রকাশ করেন।